Title: ประกาศกรมสรรพสามิต เรื่อง หลักเกณฑ์และวิธีการขออนุญาต การออกใบอนุญาต และเงื่อนไขว่าด้วยการซื้อใบยาแห้ง และการทำบัญชี (ฉบับที่ 5) พ.ศ.2523

ประกาศกรมสรรพสามิต
เรื่อง
หลักเกณฑ์และวิธีการขออนุญาต การออกใบอนุญาต
และเงื่อนไขว่าด้วยการซื้อใบยาแห้ง
และการทำบัญชี
(ฉบับที่ ๕)
พ.ศ. ๒๕๒๓[๑]

อาศัยอำนาจตามความในมาตรา ๒๕  แห่งพระราชบัญญัติยาสูบ พ.ศ. ๒๕๐๙ อธิบดีกรมสรรพสามิต
กำหนดหลักเกณฑ์และวิธีการไว้ ดังต่อไปนี้

ข้อ ๑  ให้เพิ่มความต่อไปนี้เป็นข้อ
๑ ทวิ แห่งประกาศกรมสรรพสามิต เรื่อง หลักเกณฑ์และวิธีการขออนุญาต การออกใบอนุญาต
และเงื่อนไขว่าด้วยการซื้อใบยาแห้ง และการทำบัญชี ฉบับลงวันที่ ๓๐ ธันวาคม ๒๕๐๙ ซึ่งแก้ไขเพิ่มเติมโดยประกาศกรมสรรพสามิต
เรื่อง หลักเกณฑ์และวิธีการขออนุญาต 
การออกใบอนุญาต และเงื่อนไขว่าด้วยการซื้อใบยาแห้งและการทำบัญชี (ฉบับที่
๒) ลงวันที่ ๒ กุมภาพันธ์ ๒๕๑๔
ข้อ ๑ ทวิ 
เฉพาะผู้ประสงค์จะทำการซื้อใบยาแห้งพันธุ์ยาสูบเบอร์เล่ย์นอกจากจะต้องเป็นผู้อยู่ในหลักเกณฑ์ตามข้อ
๑ แล้ว ยังต้องเป็นผู้อยู่ในหลักเกณฑ์ ดังต่อไปนี้
(๑) ต้องเป็นผู้ที่ได้แจ้งปริมาณใบยาแห้งพันธุ์ยาสูบเบอร์เล่ย์
ที่จะรับซื้อในแต่ละปีต่อกรมสรรพสามิต ภายในวันที่ ๓๐ กันยายน
ของปีก่อนปีที่จะขอใบอนุญาต และ
(๒) ต้องเป็นผู้ที่ได้ยื่นบัญชีรายชื่อผู้เพาะปลูกต้นยาสูบ
และปริมาณใบยาแห้งที่จะรับซื้อจากผู้เพาะปลูกต้นยาสูบแต่ละราย
ทั้งที่ซื้อด้วยตนเองและซื้อโดยใช้ตัวแทนไว้ต่อกรมสรรพสามิต ภายในวันที่ ๓๑ ตุลาคม
ของปีก่อนปีที่จะขอใบอนุญาต

ข้อ ๒ 
ให้เพิ่มความต่อไปนี้เป็น (๗) 
ในข้อ ๔  แห่งประกาศกรมสรรพสามิต
เรื่อง หลักเกณฑ์และวิธีการขออนุญาต การออกใบอนุญาต และเงื่อนไขว่าด้วยการซื้อใบยาแห้ง
และการทำบัญชี ฉบับลงวันที่ ๓๐ ธันวาคม พ.ศ. ๒๕๐๙ ซึ่งแก้ไขเพิ่มเติมโดยประกาศกรมสรรพสามิต
เรื่อง หลักเกณฑ์และวิธีการขออนุญาต การออกใบอนุญาต และเงื่อนไขว่าด้วยการซื้อใบยาแห้งและการทำบัญชี
ฉบับที่ ๔ (พ.ศ. ๒๕๒๑) ลงวันที่ ๑๑ ธันวาคม ๒๕๒๑
(๗) ผู้ได้รับอนุญาตให้ซื้อใบยาแห้งพันธุ์ยาสูบเบอร์เล่ย์
นอกจากต้องปฏิบัติตามเงื่อนไขในข้อ ๔ (๑) (๒) (๓) (๔) (๕) และ (๖) แล้วให้ปฏิบัติตามเงื่อนไขดังนี้
(ก) ห้ามมิให้ซื้อใบยาแห้งพันธุ์ยาสูบเบอร์เล่ย์
โดยวิธีใช้ตัวแทนเว้นแต่จะได้แจ้งผู้ที่เป็นตัวแทน
และปริมาณใบยาแห้งที่ได้ตกลงจะรับซื้อโดยวิธีใช้ตัวแทนแต่ละราย ให้กรมสรรพสามิตทราบก่อนฤดูการเพาะปลูกต้นยาสูบของแต่ละปีที่ได้รับใบอนุญาต
และจะต้องรับผิดชอบการกระทำของตัวแทนเสมือนว่าได้กระทำเองทุกกรณี
(ข) ในการซื้อใบยาแห้งพันธุ์ยาสูบเบอร์เล่ย์ ผู้ได้รับใบอนุญาตต้องซื้อจากผู้เพาะปลูกต้นยาสูบแต่ละรายตามบัญชีรายชื่อผู้เพาะปลูกต้นยาสูบ
และปริมาณใบยาแห้งที่ได้ยื่นไว้ต่อกรมสรรพสามิต และกรณีที่ซื้อโดยใช้ตัวแทนผู้ได้รับอนุญาตต้องรับใบยาแห้งจากตัวแทนแต่ละราย
ในปริมาณที่ได้แจ้งไว้ต่อกรมสรรพสามิตตาม (ก)
ปริมาณใบยาแห้งที่ซื้อตามวรรคก่อนนั้น
ให้ซื้อสูงหรือต่ำกว่าปริมาณใบยาแห้งที่แจ้งไว้ต่อกรมสรรพสามิตได้
แต่ต้องไม่เกินกว่าร้อยละสิบห้า และต้องซื้อตามอัตราส่วนของใบยาล่าง ใบยากลาง
และใบยายอด ของต้นยาสูบพันธุ์เบอร์เล่ย์ตามความเป็นจริง
(ค) หากปีใดผู้ได้รับใบอนุญาตให้ซื้อใบยาแห้งพันธุ์ยาสูบเบอร์เล่ย์
ซื้อต่ำกว่าปริมาณที่ได้แจ้งไว้ต่อกรมสรรพสามิตแล้ว ในปีถัดไป
ต้องกำหนดปริมาณที่จะซื้อไม่เกินปริมาณที่ได้ซื้อจริงของในปีที่แล้ว

ประกาศ ณ วันที่ ๑๒ พฤศจิกายน ๒๕๒๓
บัณฑิต 
บุณยะปานะ
อธิบดีกรมสรรพสามิต

ธิดาวรรณ/แก้ไข
๑๕ ตุลาคม
๒๕๔๕

ศิรวัชร์/ปรับปรุง
๒๕ มกราคม
๒๕๖๒

[๑] ราชกิจจานุเบกษา
เล่ม ๙๗/ตอนที่ ๑๙๓/หน้า ๔๓๐๘/๑๖ ธันวาคม ๒๕๒๓